Seißen

**Seißa** (amtl. Seißen) isch a Stadttoil vo Blaubeira.

## Geografischa Laag

D Gegend om Seißa rom isch bräägt von era leichta Higellandschaft, wia se fir d Albhochfläch tibbisch isch. Ogfähr 49 % von dr Gmargong sen Wald. Auf dui Art hot Seißa oina von de graischde Waldflächa vom Alb-Donau-Kreis.

**Ortsgliederong**

Zu Seißa ghearat Weenada, Schdoighitt ond d’Hessaheef ond no a baar Heiser von Weiler drzua, wo au no auf dr seißamer Margong send. Seißa isch frihr oigaschdendeg gwea, ghert aber seit 1975 als Ortsdoil zu Blaubeira.

## Gschichde

Namentlich isch Seißa zom aischda Mol en de achtzger Johr vom 11. Johrhondert erwehnt werra, wann au s Klooschdr von Blaubeira grindat werra isch. Mr goht aber drfo aus, dass d Siedlung a baar Johrhondert elder isch ond vielleicht sogar zu oim von de Urderfer gheert, wia se em dritta Johrhondert entschdanda senn. Dr Naam Sussen, Suzzen, Seißa hoißt sovill wia „Woid“.

## Kulduur ond was d Reigschmeggte intressiert
### D Bauwerk

;Bachaus
S seißamer Bachaus isch 1921 uffgmacht werra. Sellamol sen d Vorschrifda fir dr Brandschutz verscherft werra ond weil s Holz knapp gwea isch hen sich d Leit emmer mai fir a gmoischafdlechs Bachaus intressiert. Auf dui Art hot ma kenna Brennmadriaal spara, weil dr Ofa no warm gwea isch ond ma bloß no noch oim Ofa hot gugga miassa. D welle Leit wann bacha dafadd duad ma beim „Bachalaisa“ durchs Ziaga von nummerierde Wirfel auslosa.

;Nikolauskirch
D Nikolauskirch ghert zur evangelischa Gmoid ond zsamma mit am Schualhaus ond zom Pfarrhaus, des an d Kirch aagrenzt, sen se dr Ortsmiddelponkt. Frihr isch se amol en Doil von era Wehrkirch gwea ond hot deshalb a schdarga Rengmauer ghett, wo heit aber bloß no a baar Reschd devo ibrig sen. Dr Kirchturm wo nerdlich an da Chor aagrenzt hot a Grondflech von 5,8 x 6&nbsp;m ond isch 38&nbsp;m hoch. Gleichzeideg isch er au s Kennzoicha vom Dorf, wo ma scho us dr Weide erkenna kaa.

### Reglmäßege Veraaschdaldonga

;Bachhausfeschd
A Feschd en Seißa wo ma ao von weidrher kennt isch s Bachausfeschd. Jeds Johr am aischda Wochaende vom Juli geits em Flegga a Feier, wo von de Verei em Ort organisiert wadd. D Leit kennat s vor allem wegam „Blatz“ us am Holzofa ond wegam „Baurabrot“, des ma so macht wia frihr hald au scho.
;Verei
Seißa hot a zimlich aktiva Dorfgmoischafd, was vermuadlich au an dr vergleichsweis graußa Zahl von Verei, ehraamdliche Helfer ond Mitglider leit. Neba de Mitgliedsbeidrääg kommt en Großdoil vom Geld iber d Arbet beim Bachausfeschd, am Sportheimdinschd, Alteisa widr rei, wo en Haufa Mitglider mitmachad.

;Musigg
Fr d Musik em Dorf hot ma vor ällem dr Gsangsverei ond dr Musiggverei, wo sowohl a aktiva Kabell ond a Jugendkabell hot. Jeds Johr geits vom Musiggverei a Johresfeier.

;Turn- ond Schbortverei
Dr TSV Seißa doild sich auf wia folgt: Badminton, Drachafliaga, Kigga, Leichtathletik, Schach, Tennis, Tischtennis, Turna und Volleyball. En dr Hauptsach gohts da drom, dass ma sich gära bewegt ond fit helt, aber mache Abdoilonga wia z. B. d Drachafliager hend a hauhs Niwoo.

;Albverei
D Ortsgrupp Seißa vom Schwäbischa Albverei ghert zom Donau-Blau-Gai onder am Dachverband vom Schwäbischa Albverei. Außer reglmäßige Wandronga, wo maischdens am Sonndeg sen, goht ma au en d Berg. Neaba denne schbordliche Sacha gohts au do drom, dass a sich dia typische landwirdschlaftliche Schdrugduara et verlaura gangad. Außerdem hot dr Albverei a aktiva Volksdanzgrupp.

## Weblink